**ՈւՂԵՐՁ**

**ԲԱՆԱԿԻ ՕՐՎԱ ԱՌԹԻՎ**

Հայաստանի Հանրապետության զինված ուժերը 27 տարեկան են: Պատանեկության և երիտասարդության այս սահմանագիծը հատող մեր բանակն արդեն ունի հարուստ փորձ ու մեծ հաղթանակներ: Պատմության մեջ պատվով են էջադրվում մեր հերոսների անունները, ովքեր արցախյան ազատամարտից մինչև ապրիլյան քառօրյան ու դրանից հետո էլ մինչ օրս անառիկ են պահում մեր սահմանն անկախ բոլոր դժվարություններից: Կարևորում եմ հայրենասիրության այն մեծ դրսևորումները, որոնք առկա են մեր պատանիների ու երիտասարդների մեջ, ինչի համար պետք է շնորհակալություն հայտնեմ մեր հերոսների թե՛ ծնողներին, թե՛ ուսուցիչներին: Այս ավտոմատացված դարում ազգային արժեքների ու սկզբունքների սերմանումն առավել քան դժվար է, սակայն, ինչպես ցույց է տալիս ժամանակը, մեր որդիներն ու դուստրերը ոչնչով չեն զիջում իրենց հայրենանվեր հայրերին ու պապերին: Շնորհավորում եմ հատկապես 27-ամյա բանակի շարքերում հենց այս պահին ծառայող զինվորներին՝ մաղթելով խաղաղ երկինք ու բարի վերադարձ: Բանակը մեր երրորդ հանրապետության ամենամեծ ու միասնական հաղթանակն է, դրա շուրջն է կառուցված մեր պետականությունը, դրան պետք է ծառայենք յուրաքանչյուրս ամեն օր մեր գիտակցությամբ, մեր աշխատանքով ու սերունդների հայրենանվեր կրթությամբ:

Շնորհավո՛ր տոնդ, հա՛յ զինվոր, շնորհավո՛ր տոնդ, հա՛յ մարդ:

Հարգանքով՝

Չարենցավան համայնքի ղեկավար Հակոբ Շահգալդյան